b'\n_START_ARTICLE_\nIntravenska uporaba zdravila\n_START_PARAGRAPH_\nIntravenska uporaba zdravila ali intravensko dajanje zdravila je aplikacija zdravila z injiciranjem ali infundiranjem neposredno v veno (dovodnico) za doseganje sistemskega u\xc4\x8dinka. Intravenska aplikacija je lahko kratkotrajna (intravenska injekcija) ali pa traja dlje \xc4\x8dasa (intravenska infuzija)._NEWLINE_V primerjavi z drugimi na\xc4\x8dini aplikacije zdravila je intravenska aplikacija najhitrej\xc5\xa1i na\xc4\x8din za vnos zdravila v telo. Pomembno je tudi dejstvo, da z intravenskim dajanjem zdravilo neposredno dose\xc5\xbee sistemski krvni obtok in se izogne u\xc4\x8dinku prvega prehoda._NEWLINE_Zdravila, ki se dajejo intravensko, morajo biti vselej sterilna in apirogena. Lahko so v obliki raztopin, emulzij ali redkeje suspenzij. Vsaka teko\xc4\x8dina mora biti izotoni\xc4\x8dna, da se ne poru\xc5\xa1i osmotsko ravnovesje med krvno plazmo in krvnimi celicami.\n_START_SECTION_\nTveganja\n_START_PARAGRAPH_\nVsak vstop v organizem skozi ko\xc5\xbeo predstavlja nevarnost oku\xc5\xbebe. \xc4\x8ceravno morajo biti pripravki, ki se dajejo intravensko, sterilni, lahko pride do oku\xc5\xbebe z mikroorganizmi, ki naseljujejo ko\xc5\xbeo (na primer Candida albicans).'